Kermani var fra 2000 til 2003 Long Term Fellow ved Wissenschaftskolleg zu Berlin, fra 2009 til 2012 Senior Fellow ved Kulturwissenschaftliches Institut Essen. I 2008 var han stipendiat ved Det tyske akademi i Roma Villa Massimo. Han er habiliteret, det vil sige, at han har opnået professorkompetence i sit fag. Han er medlem af Deutsche Akademie für Sprache und Dichtung, Nordrhein-Westfälischen Akademie der Wissenschaften und der Künste, Hamburger Akademie der Wissenschaften og Den tyske islamkonference. Han har for sine litterære og akademiske værker modtaget en række priser, blandt andet Buber-Rosenzweig-medaljen, Hannah Arendt-prisen, Kleist-prisen og Joseph Breitbach-prisen. Navid Kermani holdt festtalen, da Tysklands forbundsdag 23. maj 2014 fejrede 65-årsdagen for landets grundlov. Her rørte han ifølge en avisartikel "den forsamlede Forbundsdag og titusinder af tyskere til tårer med sin fremragende festtale for landets traumatiserede og ofte forbilledlige demokrati".